Bartomeu … il-president ta' Barcelona jirriżenja l-president ta' Barcelona, Josep Maria Bartomeu, irriżenja mill-kariga nhar it-Tlieta qabel vot ta' sfiduċja li kellu jsir ix-xahar id-dieħel wara li madwar 20,000 partitarju ffirmaw petizzjoni fejn talbuh biex iwarrab. Il-bqija tal-bord tad-diretturi rriżenja wkoll. "Hija deċiżjoni maħsuba, trankwilla, infurmata li tirriżenja," qal Bartomeu f'diskors televiżiv. Bartomeu, li għandu 57 sena, kien qed jiffaċċja riżentiment dejjem jikber fl-aħħar sena minħabba l-aggravament tal-finanzi tal-club u t-tnaqqis tat-team fil-ground, li raw il-qofol tagħhom bit-telfa umiljanti ta' 8-2 kontra Bayern Munich fil-kwarti-finali taċ- Champions League, f'Awwissu li għadda. Huwa ġie kkritikat ħafna wara li l-attakkant, Lionel Messi, talab trasferiment wara d-disfatta taċ-Champions League u kien qed jiffaċċja vot ta' sfiduċja mill-membri tal-club. Huwa kien ipprova jikkonvinċi lill-gvern Katalan biex iwaqqaf il-vot ta' ċensura min­ħabba l-pandemija tal-coronavirus iżda dan ma ċċaqlaqx. Bartomeu sejjaħ id-deċiżjoni tal-gvern bħala rresponsabbli fid-diskors tiegħu, waqt li rringrazzja lill-club u qal li ma setax jirriżenja qabel. "L-eħfef ħaġa wara t-telfa taċ-Champions League kienet li nirriżenja, iżda wieħed kellu jieħu deċiżjonijiet fost kriżi globali bla preċedent," huwa qal, u żied li aktar tard, fid-dawl tal-battalja ta' Messi, ma setax iħalli lill-club jiġi mmexxi minn persuni esterni u temporanji. "Min kien jiżgura li Messi jibqa'? Min kien iqabbad coach ġdid?" qal Bartomeu, li ħa f'idejh lil Barcelona mingħand Sandro Rosell, fl-2014. Messi ta avviż uffiċjali lil Barca, f'Awwissu li għadda, dwar ix-xewqa tiegħu li jtemm il-kuntratt qabel ma eventwalment iddeċieda li jibqa' għal dan l-istaġun, fuq il-ftehim attwali tiegħu, għax ma riedx jiffaċċja battalja legali mal-club. Wara li mar lura fuq id-deċiżjoni tiegħu li jitlaq, l-Arġentin kompla jattakka lil Bartomeu f'intervista f'Settembru, meta ddeskriva t-tmexxija tiegħu tal-club bħala "diżastru". Huwa anke kkritika lil Barca għat-trattament tagħhom ta' Luis Suarez, li ħalla l-club u mar jilgħab ma' Atletico Madrid. Fil-ground, il-ġlidiet ta' Barca komplew fl-istaġun il-ġdid wara li dak li għadda tem­mewh mingħajr rebħ tal-ebda trofew. Wara li ħatru lill-ex player tagħhom, Ro­nald Koeman, bħala coach lejn it-tmiem tal-istaġun l-ieħor, Barca rebħu biss tnejn mill-ħames logħbiet tal-ftuħ tagħhom u nhar is-Sibt li għadda tilfu 3-1 fin-Nou Camp kontra r-rivali Real Madrid.